Ritratti: Newsbook.com.mt Kultant ngħid bejni u bejn ruħi li aħjar ma naqrax ġurnali għax l-affarijiet li naqra jinnervjawni bil-kbir. Qiegħed nirreferi għall-ħafna eżempji ta' nuqqas ta' infurzar tal-liġijiet li naqraw dwarhom kull ġimgħa. Nibda mill-ammont kbir ta' taxxi li ħafna negozjanti għandhom jagħtu lill-Gvern. Bqajt imbellaħ meta f'Jannar li għadda l-Ministru għall-Finanzi u x-Xogħol, Clyde Caruana, ħabbar li l-Gvern għandu jieħu 5 biljun Ewro f'arretrati tat-taxxa! L-ikbar viltà hi li meta l-Ministru qal li minn issa 'l quddiem kulħadd jeħtieġ li jħallas it-taxxi fil-ħin u li kien se jara li jinġabar dak li kien dovut li jitħallas fl-imgħoddi, dlonk ħareġ il-Kap tal-Oppożizzjoni, Dr Bernard Grech, u ddikjara li l-Ministru Clyde Caruana għandu bżonn jieqaf jhedded lin-negozjanti Maltin! – Imbagħad dan Dr Grech jaspira li xi darba jkun il-Prim Ministru ta' Malta! – Minflok ifaħħar lill-Ministru Caruana għas-serjetà tiegħu, idur għalih u jiddefendi lil min ma ħallasx it-taxxi! Bqajt ukoll iċċassat meta qrajt li l-Awtorità tal-Ippjanar għandha 5,382 avviżi pendenti ta' infurzar u li 14 minnhom imorru lura għas-sena 1993! – Titnixxef taqra r-Rapport Annwali tal-Awtorità tal-Ippjanar għas-sena 2020 għax jgħid li qabel, in-numru kien ikbar. Bħallikieku din skuża tajba u aħna ċ-ċittadini ordinarji għandna nikkonslaw b'dan il-fatt! – Verament tal-biki! Każ ieħor huwa l-isfruttament ta' ħaddiema barranin Afrikani minn min "jimpjegahom" bi ħlas tassew farsa u kundizzjonijiet miżerabbli. Huwa forma ta' skjavitù modern u li hu xokkanti hu li qed isir f'pajjiżna u ħafna nies jiġu jaqgħu u jqumu għax "dawk Afrikani, jekk iridu, imorru lura minn fejn ġew!" Nista' nibqa' sejjer nagħti l-eżempji. Meta se nibdew nieħdu din il-problema tan-nuqqas ta' infurzar tal-liġijiet bis-serjetà? KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook